KOMISIJOS REGLAMENTAS (EB) Nr. 1315/2007
2007 m. lapkričio 8 d.
dėl oro eismo valdymo saugos priežiūros, iš dalies keičiantis Reglamentą (EB) Nr. 2096/2005
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentas) (1), ypač į šio reglamento 4 straipsnį,
kadangi:
(1)
Pagal Reglamentą (EB) Nr. 550/2004 Komisija privalo nurodyti ir priimti atitinkamas Eurokontrolės saugos norminių reikalavimų (ESARR) nuostatas, atsižvelgdama į galiojančius Bendrijos teisės aktus. ESARR 1 nustatyti saugos norminiai reikalavimai, skirti įgyvendinti veiksmingą oro eismo valdymo (ATM) saugos priežiūros funkciją.
(2)
Nacionalinių priežiūros institucijų vaidmuo ir funkcijos nustatyti 2004 m. kovo 10 d. Europos Parlamento ir Tarybos reglamente (EB) Nr. 549/2004, nustatančiame bendro Europos dangaus sukūrimo pagrindą (pagrindų reglamentas) (2), Reglamente (EB) Nr. 550/2004, 2004 m. kovo 10 d. Europos Parlamento ir Tarybos reglamente (EB) Nr. 552/2004 dėl Europos oro eismo valdymo tinklo sąveikos (sąveikos reglamentas) (3) ir 2005 m. gruodžio 20 d. Komisijos reglamente (EB) Nr. 2096/2005, nustatančiame bendruosius oro navigacijos paslaugų teikimo reikalavimus (4). Šiuose reglamentuose taip pat nustatyti oro navigacijos paslaugų saugos reikalavimai. Nors atsakomybė už saugų paslaugos teikimą tenka jos teikėjui, valstybės narės, pasitelkusios nacionalines priežiūros institucijas, turėtų užtikrinti veiksmingą priežiūrą.
(3)
Šis reglamentas neturėtų būti taikomas karinėms operacijoms ir mokymams, kaip nurodyta Reglamento (EB) Nr. 549/2004 1 straipsnio 2 dalyje.
(4)
Nacionalinės priežiūros institucijos, vadovaudamosi šiuo reglamentu, turėtų atlikti teisės aktais nustatytus saugos auditus ir pateikti vertinimus, atlikdamos atitinkamus patikrinimus ir apžiūras, kurių reikalaujama pagal Reglamentą (EB) Nr. 550/2004.
(5)
Nacionalinės priežiūros institucijos turėtų apsvarstyti šiame reglamente nustatyto saugos priežiūros metodo taikymo galimybę kitose priežiūros srityse, kai tai yra tinkama, siekdamos užtikrinti veiksmingą ir darnią priežiūrą.
(6)
Laikantis Tarptautinės civilinės aviacijos konvencijos 11 priedo 2.26 punkto, pagal ESARR 1 reikalaujama stabėti ir vertinti pasiektus saugos lygius, atsižvelgiant į konkretiems oro erdvės blokams nustatytus toleruotinus saugos lygius. Tačiau tie toleruotini saugos lygiai dar turi būti iki galo nustatyti Bendrijos lygiu ir todėl šiame reglamente į juos reikėtų atsižvelgti vėliau.
(7)
Funkcinės sistemos, kurias taikant valdomas oro eismas, yra naudojamos teikiant visas oro navigacijos paslaugas, taip pat oro eismo srautų valdymo ir oro erdvės valdymo paslaugas. Dėl to saugos priežiūra turi būti taikoma visiems funkcinių sistemų pakeitimams.
(8)
Reglamento (EB) Nr. 552/2004 7 straipsnyje reikalaujama, kad nacionalinė priežiūros institucija imtųsi visų būtinųjų priemonių tada, kai sistema ar jos sudedamoji dalis neatitinka nustatytų reikalavimų. Šiomis aplinkybėmis ir visų pirma tada, kai reikia priimti saugos instrukcijas, nacionalinė priežiūros institucija turėtų apsvarstyti galimybę duoti nurodymus atitinkamoms notifikuotosioms įstaigoms, dalyvaujančioms išduodant EB deklaracijas, atlikti konkrečius tyrimus, susijusius su tokia technine sistema.
(9)
Nacionalinėms priežiūros institucijoms turėtų būti suteikta pakankamai laiko pasirengti pokyčių saugos priežiūrai, visų pirma, tada, kai yra nustatomi siekiami rodikliai ir standartai. Nustatymas turi būti pagrįstas atitinkamomis Bendrijos specifikacijomis ir kita orientacine medžiaga.
(10)
Kasmetinės nacionalinių priežiūros institucijų teikiamos saugos priežiūros ataskaitos turėtų prisidėti prie saugos priežiūros skaidrumo ir atskaitingumo. Ataskaitos turėtų būti skiriamos instituciją paskyrusiai ar įsteigusiai valstybei narei. Be to, jos turėtų būti naudojamos atsižvelgiant į bendradarbiavimą regioniniu mastu ir tarptautinę saugos priežiūros stebėseną. Veiksmai, kuriuos reikia įtraukti į ataskaitą, turėtų apimti atitinkamą informaciją, susijusią su saugos lygio stebėsena, su tuo, kaip prižiūrimos organizacijos laikosi galiojančių saugos norminių reikalavimų, su teisės aktais nustatytų saugos auditų programa, saugos įrodymų vertinimu, organizacijų pagal institucijos patvirtintas procedūras įdiegtų funkcinių sistemų pokyčiais ir su nacionalinės priežiūros institucijos paskelbtomis saugos instrukcijomis.
(11)
Pagal Reglamento (EB) Nr. 550/2004 2 straipsnio 4 dalį nacionalinės priežiūros institucijos turėtų imtis tinkamų glaudaus bendradarbiavimo priemonių, siekdamos užtikrinti oro navigacijos paslaugų teikėjų, kurie teikia paslaugas, susijusias su oro erdve, už kurią yra atsakinga valstybė narė, skirtinga nei išdavusi sertifikatą, tinkamą priežiūrą. Institucijos visų pirma turėtų keistis tam tikra informacija apie atliekamą organizacijų saugos priežiūrą.
(12)
Reglamentas (EB) Nr. 2096/2005 turėtų būti atitinkamai iš dalies pakeistas, siekiant užtikrinti bendro Europos dangaus įgyvendinimo nuoseklumą.
(13)
Šiame reglamente numatytos priemonės atitinka Bendro dangaus komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatoma bendrojo oro eismo oro navigacijos paslaugų, oro eismo srautų valdymo (ATFM) ir oro erdvės valdymo (ASM) saugos priežiūros funkcija ir nustatomos bei patvirtinamos privalomos 2004 m. lapkričio 5 d. priimto Eurokontrolės saugos norminio reikalavimo saugos priežiūros oro eismo valdyme (ATM) (ESARR 1) nuostatos.
2. Šis reglamentas taikomas nacionalinių priežiūros institucijų ir jų vardu veikiančių pripažintųjų organizacijų veiklai oro navigacijos paslaugų, ATFM ir ASM saugos priežiūros srityje.
2 straipsnis
Apibrėžtys
Šiame reglamente taikomos Reglamente (EB) Nr. 549/2004 nustatytos apibrėžtys.
Taip pat taikomos šios apibrėžtys:
1)
ištaisomieji veiksmai - veiksmai, skirti pašalinti nustatyto neatitikimo priežastį;
2)
funkcinė sistema - sistemų, procedūrų ir žmogiškųjų išteklių derinys, sudarytas konkrečiai ATM funkcijai atlikti;
3)
organizacija - oro navigacijos paslaugų teikėjas, ATFM ar ASM paslaugas teikiantis subjektas;
4)
procesas - susijusių ar sąveikaujančių veiklos rūšių derinys, kuris indėlį paverčia rezultatu;
5)
saugos įrodymas - patvirtinimas ir įrodymai, kad siūlomas funkcinės sistemos pakeitimas gali būti įgyvendintas pagal galiojančios norminės bazės nustatytus siekiamus rodiklius arba standartus, laikantis saugos norminių reikalavimų;
6)
saugos instrukcija - nacionalinės priežiūros institucijos priimtas arba patvirtintas dokumentas, kuriuo reikalaujama atlikti ištaisomuosius veiksmus funkcinėje sistemoje, siekiant atkurti saugą, kai yra įrodymų, kad šių veiksmų neatlikus gali būti pakenkta aviacijos saugai;
7)
saugos tikslas - kokybinis arba kiekybinis patvirtinimas, apibrėžiantis didžiausią pavojaus ar jo kilimo tikimybės dažnį;
8)
teisės aktais nustatytas saugos auditas - nacionalinės priežiūros institucijos arba jos vardu atliekama sisteminga ir nepriklausoma patikra, siekiant nustatyti, ar visos su sauga susijusios priemonės arba jų sudedamosios dalys, susijusios su procesais ir jų rezultatais, produktais ar paslaugomis, atitinka būtinas su sauga susijusias priemones ir ar jie yra įgyvendinami veiksmingai bei yra tinkami numatomiems rezultatams pasiekti;
9)
saugos norminiai reikalavimai - Bendrijos arba nacionalinių taisyklių nustatyti oro navigacijos paslaugų teikimo arba ATFM ir ASM funkcijų atlikimo reikalavimai, susiję su technine ir veiklos kompetencija, tinkamumu teikti šias paslaugas ir atlikti funkcijas, jų saugos valdymu, taip pat sistemomis, jų sudedamosiomis dalimis ir susijusiomis procedūromis;
10)
saugos reikalavimas - pavojaus sumažinimo priemonės, apibrėžiamos pagal pavojaus mažinimo strategiją, kuria pasiekiamas tam tikras saugos tikslas, įskaitant organizacinius, veiklos, procedūrinius, funkcinius, eksploatacinius ir sąveikos reikalavimus ar aplinkosaugos charakteristikas;
11)
patikrinimas - patvirtinimas, pateikiant objektyvius įrodymus, kad nustatyti reikalavimai buvo įvykdyti.
3 straipsnis
Saugos priežiūros funkcija
1. Nacionalinės priežiūros institucijos atlieka saugos priežiūrą vykdydamos oro navigacijos paslaugų, taip pat ATFM ir ASM taikomų reikalavimų priežiūrą, siekdamos prižiūrėti, ar saugiai teikiamos tokios paslaugos, ir tikrinti, ar yra laikomasi galiojančių saugos norminių reikalavimų ir jų įgyvendinimo priemonių.
2. Sudarydamos susitarimą dėl funkciniuose oro erdvės blokuose, apimančiuose oro erdvę, už kurią atsako daugiau kaip viena valstybė narė, veiklą vykdančių organizacijų priežiūros, atitinkamos valstybės narės nustato ir paskirsto saugos priežiūros įpareigojimus:
a)
nurodydamos atsakomybės už kiekvienos šio reglamento nuostatos įgyvendinimą ribas;
b)
atitinkamoms valstybėms narėms nesukeldamos neaiškumų dėl saugos priežiūros priemonių ir jų taikymo rezultatų.
Valstybės narės reguliariai peržiūri susitarimą ir jo praktinį įgyvendinimą, visų pirma atsižvelgdamos į pasiektą saugos lygį.
4 straipsnis
Saugos lygio kontrolė
1. Nacionalinės priežiūros institucijos reguliariai kontroliuoja ir vertina pasiektus saugos lygius, siekdamos nustatyti, ar jie atitinka galiojančius saugos norminius reikalavimus oro erdvės blokuose, už kuriuos jos yra atsakingos.
2. Nacionalinės priežiūros institucijos atsižvelgia į saugos kontrolės rezultatus visų pirma tam, kad nustatytų sritis, kurios yra prioritetinės tikrinant, ar laikomasi saugos norminių reikalavimų.
5 straipsnis
Atitikties saugos norminiams reikalavimams patikrinimas
1. Nacionalinės priežiūros institucijos nustato tvarką, kad patikrintų:
a)
ar laikomasi galiojančių saugos norminių reikalavimų, prieš išduodamos sertifikatą, būtiną teikiant oro navigacijos paslaugas, arba prieš pratęsdamos tokio sertifikato galiojimą, įskaitant su juo susijusias saugos sąlygas;
b)
ar laikomasi su sauga susijusių įpareigojimų, nustatytų paskyrimo akte, išduotame pagal Reglamento (EB) Nr. 550/2004 8 straipsnį;
c)
ar organizacijos nuolat laikosi galiojančių saugos norminių reikalavimų;
d)
kaip įgyvendinami saugos tikslai, saugos reikalavimai ir kitos su sauga susijusios sąlygos, nustatytos:
i)
EB sistemų patikrinimo deklaracijose, įskaitant visas susijusias EB sistemų sudedamųjų dalių atitikties ar tinkamumo naudoti deklaracijas;
ii)
pavojaus vertinimo ir sumažinimo procedūrose, kurių reikalaujama pagal oro navigacijos paslaugoms, ATFM ir ASM taikomus saugos norminius reikalavimus;
e)
kaip įgyvendinamos saugos instrukcijos.
2. 1 dalyje numatytas procesas:
a)
grindžiamas dokumentuose išdėstytomis procedūromis;
b)
grindžiamas dokumentuose išdėstytomis gairėmis, specialiai skirtomis saugos priežiūros darbuotojų užduočių atlikimui;
c)
atitinkamai organizacijai suteikia informacijos, apie orientacinius saugos priežiūros veiklos rezultatus;
d)
grindžiamas teisės aktais nustatytais saugos auditais ir vertinimais, atliekamais pagal 6, 8 ir 9 straipsnius;
e)
nacionalinei priežiūros institucijai pateikia įrodymus, būtinus pagrįsti tolesnius veiksmus, įskaitant Reglamento (EB) Nr. 549/2004 9 straipsnyje ir Reglamento (EB) Nr. 550/2004 7 straipsnio 7 dalyje nurodytas priemones tais atvejais, kai nesilaikoma saugos norminių reikalavimų.
6 straipsnis
Teisės aktais nustatyti saugos auditai
1. Nacionalinės priežiūros institucijos arba jų paskirtos pripažintosios organizacijos atlieka teisės aktais nustatytus saugos auditus.
2. 1 dalyje numatyti teisės aktais nustatyti saugos auditai:
a)
pateikia nacionalinėms priežiūros institucijoms įrodymų, kad yra laikomasi galiojančių saugos norminių reikalavimų ir jų įgyvendinimo priemonių, įvertinant būtinybę ką nors patobulinti ar imtis ištaisomųjų veiksmų;
b)
yra nepriklausomi nuo vidaus audito veiklos, kurią atitinkama organizacija vykdo, taikydama savo saugos ar kokybės valdymo sistemas;
c)
atliekami kvalifikuotų auditorių pagal 11 straipsnio reikalavimus;
d)
taikomi visoms įgyvendinimo priemonėms arba jų sudedamosioms dalims, taip pat procesams, produktams ar paslaugoms;
e)
yra naudingi nustatant:
i)
įgyvendinimo priemonių atitikimą saugos norminiams reikalavimams;
ii)
veiksmų, kurių imtasi, atitikimą įgyvendinimo priemonėms;
iii)
veiksmų, kurių imtasi, rezultatų atitikimą įgyvendinimo priemonėmis numatytiems pasiekti rezultatams;
f)
yra pagrindas visiems pagal 7 straipsnį nustatytiems neatitikimams šalinti.
3. Vykdydamos Reglamento (EB) Nr. 2096/2005 7 straipsnyje numatytą patikrinimų programą, nacionalinės priežiūros institucijos nustato ir bent kartą per metus atnaujina teisės aktais nustatyto saugos audito programą, siekdamos:
a)
apimti visas, susirūpinimą sauga galinčias kelti sritis, atkreipiant ypatingą dėmesį į tas sritis, kur buvo nustatyta problemų;
b)
apimti visas organizacijas ir tarnybas, vykdančias veiklą prižiūrint nacionalinei priežiūros institucijai;
c)
užtikrinti, kad būtų atliekami auditai taip, kad jie atitiktų organizacijų vykdomos veiklos keliamo pavojaus lygį;
d)
užtikrinti, kad per dvejų metų laikotarpį būtų atliekama pakankamai auditų, siekiant patikrinti, ar visos šios organizacijos laikosi taikytinų saugos norminių reikalavimų visose susijusiose funkcinės sistemos srityse;
e)
užtikrinti ištaisomųjų veiksmų įgyvendinimą ateityje.
4. Nacionalinės priežiūros institucijos gali nuspręsti pakeisti iš anksto suplanuotų auditų taikymo sritį ir įtraukti papildomus auditus, kai tik to prireikia.
5. Nacionalinės priežiūros institucijos nusprendžia, kokių priemonių, sudedamųjų dalių, paslaugų, produktų, fizinių vietų ir veiklos rūšių auditas turi būti atliekamas per nustatytą laikotarpį.
6. Atliekant auditą padarytos pastabos ir nustatyti neatitikimai surašomi dokumentuose. Jie pagrindžiami įrodymais ir nustatomi atsižvelgiant į galiojančius saugos norminius reikalavimus ir jų įgyvendinimo priemones, kurias taikant buvo atliekamas auditas.
Parengiama audito ataskaita, kurioje išsamiai apibūdinami neatitikimai.
7 straipsnis
Ištaisomieji veiksmai
1. Nacionalinė priežiūros institucija pateikia audito išvadas organizacijai, kurioje buvo atliktas auditas, kartu pareikalaudama imtis veiksmų ištaisyti nustatytus neatitikimus, neapribojant galimybės imtis jokių papildomų veiksmų, kurie yra būtini pagal galiojančius saugos norminius reikalavimus.
2. Tikrinama (audituojama) organizacija numato veiksmus, būtinus neatitikimams ištaisyti, ir tokių veiksmų įgyvendinimo terminą.
3. Nacionalinė priežiūros institucija įvertina tikrinamos organizacijos numatytus ištaisomuosius veiksmus ir jų įgyvendinimo planą ir jiems pritaria, jeigu įvertinus padaroma išvada, kad jų pakanka neatitikimams pašalinti.
4. Tikrinama organizacija inicijuoja ištaisomuosius veiksmus, kuriems pritarė nacionalinė priežiūros institucija. Šie ištaisomieji veiksmai ir po jų atliekami tolesni veiksmai užbaigiami per terminą, kuriam pritarė nacionalinė priežiūros institucija.
8 straipsnis
Funkcinių sistemų pakeitimų saugos priežiūra
1. Spręsdamos, ar įdiegti su sauga susijusį savo funkcinių sistemų pakeitimą, organizacijos taiko tik tas procedūras, kurioms pritarė nacionalinė priežiūros institucija. Oro eismo paslaugų teikėjų ir ryšių, navigacijos ar priežiūros paslaugų teikėjų atveju nacionalinė priežiūros institucija pritaria šioms procedūroms pagal Reglamento (EB) Nr. 2096/2005 nuostatas.
2. Organizacijos praneša savo nacionalinei priežiūros institucijai apie visus planuojamus su sauga susijusius pakeitimus. Šiuo tikslu nacionalinės priežiūros institucijos, vadovaudamosi nacionaline teise, nustato atitinkamas administracines procedūras.
3. Išskyrus 9 straipsnyje numatytus atvejus, organizacijos gali atlikti pakeitimą, apie kurį buvo pranešta pagal šio straipsnio 1 dalyje numatytas procedūras.
9 straipsnis
Pasiūlytųjų pakeitimų peržiūros tvarka
1. Nacionalinė priežiūros institucija įvertina su organizacijos siūlomomis naujomis funkcinėmis sistemomis ar esamų funkcinių sistemų pakeitimais susijusius saugos įrodymus kai:
a)
atlikus Reglamento (EB) Nr. 2096/2005 II priedo 3.2.4 punkte numatytą pavojingumo įvertinimą, nustatoma numatytų pavojų galimų pasekmių 1 pavojingumo klasė arba 2 pavojingumo klasė, arba
b)
pakeitimams įgyvendinti yra būtina nustatyti naujus aviacijos standartus.
Nustačius situacijų, nenumatytų a ir b punktuose, vertinimo būtinybę, nacionalinė priežiūros institucija praneša organizacijai, kad ji atliks pakeitimo, apie kurį buvo pranešta, saugos vertinimą.
2. Vertinimas atliekamas atitinkamai pagal naujos funkcinės sistemos arba esamų funkcinių sistemų pakeitimų keliamo pavojaus lygį.
Atliekant tokį vertinimą:
a)
procedūros išdėstomos dokumentuose;
b)
jis turi būti pagrįstas dokumentuose išdėstytomis gairėmis, specialiai skirtomis saugos priežiūros darbuotojų užduočių atlikimui;
c)
turi būti atsižvelgta į saugos tikslus, saugos reikalavimus ir kitas su sauga susijusias sąlygas, susijusias su svarstomu pakeitimu, kurios yra nustatytos:
i)
EB sistemų patikrinimo deklaracijose;
ii)
EB sistemų sudedamųjų dalių atitikties ar tinkamumo naudoti deklaracijose; arba
iii)
pavojaus įvertinimo ir sumažinimo dokumentuose, parengtuose pagal taikytinus saugos norminius reikalavimus;
d)
kai tai reikalinga, nustatomos papildomos su sauga susijusios sąlygos, turinčios sąsajų su pakeitimo įdiegimu;
e)
įvertinamas pateiktų saugos įrodymų tinkamumas, atsižvelgiant į:
i)
pavojų nustatymą;
ii)
nuoseklumą priskiriant pavojingumo klasėms;
iii)
saugos tikslų pagrįstumą;
iv)
saugos reikalavimų ir kitų su sauga susijusių nustatytų sąlygų pagrįstumą, veiksmingumą ir įgyvendinamumą;
v)
įrodymą, kad yra nuosekliai laikomasi saugos tikslų, saugos reikalavimų ir kitų su sauga susijusių sąlygų;
vi)
įrodymą, kad saugos įrodymams pateikti taikytas procesas atitinka galiojančius saugos norminius reikalavimus;
f)
patikrinami organizacijų taikyti procesai saugumo įrodymams dėl nagrinėjamų naujų funkcinių sistemų ar esamų funkcinių sistemų pakeitimų pateikti;
g)
nustatomas poreikis patikrinti nuolatinį atitikimą;
h)
būtinybę derinti su institucijų, atsakingų už orlaivių tinkamumo skraidyti ir skrydžių operacijų saugos priežiūrą, veikla;
i)
pranešama apie pritarimą nagrinėjamam pakeitimui, nurodant sąlygas, kai tai taikoma, arba, nurodant motyvus, apie nepritarimą tokiam pakeitimui.
3. Svarstomo pakeitimo įdiegimui turi pritarti nacionalinė priežiūros institucija.
10 straipsnis
Pripažintos organizacijos
1. Jeigu nacionalinė priežiūros institucija nusprendžia pavesti pripažintajai organizacijai atlikti teisės aktais nustatytą saugos auditą arba vertinimus pagal 9 straipsnio 2 dalį, ji privalo užtikrinti, kad organizacijų atrankos kriterijai, be pripažintų pagal Reglamento (EB) Nr. 550/2004 3 straipsnį, apimtų šiuos aspektus:
a)
pripažintoji organizacija turi patirties aviacijos veiklos vykdytojų saugos vertinimo srityje;
b)
pripažintoji organizacija vienu metu nedalyvauja atitinkamos organizacijos saugos ar kokybės valdymo sistemų vidaus veikloje;
c)
visi teisės aktais nustatytame saugos audite arba vertinime dalyvaujantys darbuotojai yra tinkamai apmokyti ir kvalifikuoti bei atitinka šio reglamento 11 straipsnio 3 dalyje nustatytus kvalifikacinius reikalavimus.
2. Pripažintoji organizacija sutinka, kad nacionalinė priežiūros institucija ar kita jos vardu veikianti įstaiga gali atlikti jos auditą.
3. Nacionalinės priežiūros institucijos registruoja pripažintąsias organizacijas, kurioms yra pavesta nacionalinių priežiūros institucijų vardu atlikti teisės aktais nustatytus saugos auditus arba vertinimus. Registracijos įrašai patvirtina, kad laikomasi 1 dalyje nurodytų reikalavimų.
11 straipsnis
Saugos priežiūros veiksmingumas
1. Valstybės narės užtikrina, kad nacionalinės priežiūros institucijos turėtų būtinų pajėgumų užtikrinti visų jų prižiūrimų organizacijų saugos priežiūrą ir pakankamai išteklių šiame reglamente nustatytiems veiksmams atlikti.
2. Nacionalinės priežiūros institucijos pateikia ir kas dveji metai atnaujina žmogiškųjų išteklių, būtinų atlikti jų saugos priežiūros funkcijas, įvertinimą, pagrįstą šio reglamento reikalaujamų procesų analize ir jų taikymu.
3. Nacionalinės priežiūros institucijos užtikrina, kad visi saugos priežiūros veikloje dalyvaujantys asmenys būtų kompetentingi atlikti būtiną funkciją. Šiuo atžvilgiu jos:
a)
apibrėžia ir nustato dokumentuose išsilavinimą, apmokymą, technines ir praktines žinias, patirtį ir kvalifikaciją, kurie yra būtini visoms pareigoms, susijusioms su saugos priežiūros veikla jų struktūroje;
b)
užtikrina saugos priežiūros veikloje jų struktūroje dalyvaujančių asmenų specialų mokymą;
c)
užtikrina, kad darbuotojai, paskirti atlikti teisės aktais nustatytą saugos auditą, įskaitant auditą atliekančius pripažintųjų organizacijų darbuotojus, atitiktų specialius nacionalinės priežiūros institucijos apibrėžtus kvalifikacinius kriterijus. Nustatant šiuos kriterijus, atsižvelgiama į:
i)
žinias ir reikalavimų, susijusių su oro navigacijos paslaugomis, sampratą ATFM ir ASM, kuriais remiantis gali būti atliekami teisės aktais nustatyti saugos auditai;
ii)
vertinimo metodų taikymą;
iii)
auditui atlikti būtiną kompetenciją;
iv)
auditorių kompetencijos įrodymą, atliekant įvertinimą ar kitomis priimtinomis priemonėmis.
12 straipsnis
Saugos instrukcijos
1. Nacionalinė priežiūros institucija priima saugos instrukciją, nustačiusi, kad funkcinėje sistemoje yra nesaugi sąlyga, dėl kurios nedelsiant būtina imtis veiksmų.
2. Saugos instrukcija siunčiama suinteresuotosioms organizacijoms ir joje turi būti pateikta bent jau tokia informacija:
a)
nesaugios sąlygos įvardijimas;
b)
paveiktos funkcinės sistemos įvardijimas;
c)
būtini veiksmai ir jų pagrindimas;
d)
būtinų veiksmų atitikimo saugos instrukcijoms terminas;
e)
įsigaliojimo data.
3. Nacionalinė priežiūros institucija siunčia saugos instrukcijos kopiją kitoms atitinkamoms nacionalinėms priežiūros institucijoms, visų pirma dalyvaujančioms funkcinės sistemos saugos priežiūroje, taip pat Komisijai, Europos aviacijos saugumo agentūrai (EASA) ir Eurokontrolei, kiek tai yra tinkama.
4. Nacionalinė priežiūros institucija tikrina atitiktį galiojančioms saugos instrukcijoms.
13 straipsnis
Saugos priežiūros įrašai
Nacionalinės priežiūros institucijos saugo ir sudaro sąlygas susipažinti su tam tikrais įrašais, susijusiais su jų saugos priežiūros procesais, įskaitant visų teisės aktais nustatytų saugos auditų ataskaitas ir kitus su sauga susijusius įrašus, kurie yra susiję su sertifikatais, paskyrimais, pakeitimų saugos priežiūra, saugos instrukcijomis ir pripažintomis organizacijomis.
14 straipsnis
Saugos priežiūros ataskaitos
1. Nacionalinė priežiūros institucija parengia metinę saugos priežiūros veiksmų, kurių buvo imtasi pagal šį reglamentą, ataskaitą. Ataskaitoje taip pat turi būti tokia informacija:
a)
nacionalinės priežiūros institucijos organizacinė struktūra ir procedūros;
b)
oro erdvė, už kurią yra atsakingos valstybės narės, įsteigusios arba paskyrusios nacionalinę priežiūros instituciją ir nacionalinės priežiūros institucijos;
c)
pripažintosios organizacijos, kurioms pavesta atlikti teisės aktais nustatytus saugos auditus;
d)
esami institucijos ištekliai;
e)
visi su sauga susiję klausimai, nustatyti vykdant saugos priežiūrą, kuriai vadovavo nacionalinė priežiūros institucija.
2. Valstybės narės, rengdamos savo metines ataskaitas Komisijai pagal Reglamento (EB) Nr. 549/2004 12 straipsnį, atsižvelgia į savo nacionalinės priežiūros institucijų pateiktas ataskaitas.
3. Metinė saugos priežiūros ataskaita pateikiama susipažinti susijusioms valstybėms narėms funkcinių oro erdvės blokų atveju ir tais atvejais, kai pagal suderintus tarptautinius susitarimus vykdomos oro navigacijos paslaugų, ATFM ir ASM saugos priežiūros įgyvendinimo kontrolės ar audito programos ar veikla.
15 straipsnis
Nacionalinių priežiūros institucijų keitimasis informacija
Nacionalinės priežiūros institucijos imasi glaudaus bendradarbiavimo priemonių pagal Reglamento (EB) Nr. 550/2004 2 straipsnio 4 dalį ir keičiasi visa reikiama informacija, siekdamos užtikrinti visų organizacijų, teikiančių tarptautines paslaugas arba atliekančių tarptautines funkcijas, saugos priežiūrą.
16 straipsnis
Reglamento (EB) Nr. 2096/2005 pakeitimas
Reglamento (EB) Nr. 2096/2005 5 straipsnio 3 dalis išbraukiama.
17 straipsnis
Pereinamojo laikotarpio nuostatos
Valstybės narės gali atidėti 9 straipsnio 3 dalies taikymą iki 2008 m. lapkričio 1 d. Jos nedelsdamos apie tai praneša Komisijai.
18 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 8 d.